b'\n_START_ARTICLE_\nLouise Bourgeois\n_START_PARAGRAPH_\nLouise Jos\xc3\xa9phine Bourgeois (25. december 1911 \xe2\x80\x93 31. maj 2010) var en fransk-amerikansk billedkunstner og skulpt\xc3\xb8r. Hun var is\xc3\xa6r kendt en r\xc3\xa6kke overdimensionerede edderkoppeskulptur kaldet Maman (Mor), som gav hende tilnavnet "Edderkoppekvinden"._NEWLINE_Louise Bourgeois blev f\xc3\xb8dt i Paris, og hendes for\xc3\xa6ldre ejede et galleri, der is\xc3\xa6r pr\xc3\xa6senterede gamle gobeliner. Nogle \xc3\xa5r efter hendes f\xc3\xb8dsel flyttede familien til forstaden Choisy-le-Roi, hvor de begyndte at restaurere gobeliner, hvilket Louise Bourgeois efterh\xc3\xa5nden kom til at hj\xc3\xa6lpe til med. Som tyve\xc3\xa5rig p\xc3\xa5begyndte hun studier p\xc3\xa5 Sorbonne i matematik og geometri, men hun fuldf\xc3\xb8rte ikke studierne; i stedet begyndte hun p\xc3\xa5 den f\xc3\xb8rste af en r\xc3\xa6kke kunstskoler. I 1938 blev hun gift med den amerikanske kunsthistoriker Robert Goldwater, der havde foretaget banebrydende studier i s\xc3\xa5kaldt "primitiv kunst", dvs. kunst udf\xc3\xb8rt af oprindelige folkeslag fra forskellige steder p\xc3\xa5 Jorden. Parret flyttede samme \xc3\xa5r til New York, hvor Bourgeois studerede malerkunst p\xc3\xa5 Art Students League samtidig med at hun skabte skulpturer og andre kunstv\xc3\xa6rker. Hun begyndte at udstille sine v\xc3\xa6rker fra slutningen af 1940\'erne, men den brede anerkendelse af hendes v\xc3\xa6rker kom f\xc3\xb8rst i 1980\'erne i forbindelse med en retrospektiv udstilling p\xc3\xa5 Museum of Modern Art._NEWLINE_Gennem en lang r\xc3\xa6kke \xc3\xa5r skabte hun en stribe kunstv\xc3\xa6rker, som hun selv beskrev som en bearbejdning af sin familiem\xc3\xa6ssige baggrund, hvor hendes far med hendes mors viden var utro i en \xc3\xa5rr\xc3\xa6kke. Hendes mest kendte kunstv\xc3\xa6rk, Maman, findes i sin originale udgave i st\xc3\xa5l p\xc3\xa5 Tate Modern i London. Dertil kommer henved et dusin kopier i bronze, der blandt andet kan ses p\xc3\xa5 Guggenheim Museum Bilbao og Tuilerierne i Paris, og nogle af dem har v\xc3\xa6ret opstillet i K\xc3\xb8benhavn i forbindelse med en separatudstilling p\xc3\xa5 Louisiana i 2003. Skulpturerne er en hyldest til hendes mor. I 2013 viste Faurschou Foundation en retrospektiv udstilling med Louise Bourgeois under titlen Alone and Together._NEWLINE_Hendes v\xc3\xa6rker er ofte surrealistiske i deres udtryk, og der kan spores en forbindelse til Alberto Giacometti og Marcel Duchamp, men der er ogs\xc3\xa5 p\xc3\xa5virkninger af afrikansk kunst.'